17.		Rozhodnutie o žiadosti účastníka konania o odpustenie
			zmeškanej lehoty (§ 28 ZoSK)
Okresný úrad Liptovský Mikuláš, odbor všeobecnej vnútornej správy
Moyzesova ul. č. 23, 031 01 Liptovský Mikuláš
						Vážený pán
						Peter Zaťko
Č. j.: A/2023/0925/Pt 					Komenského ul. č. 4303/101 
Liptovský Mikuláš 10. 3. 2023 				031 01 Liptovský Mikuláš
Vec:	Rozhodnutie
Okresný úrad Liptovský Mikuláš, odbor všeobecnej vnútornej správy, Moyzesova ul. č. 23, 031 01 Liptovský Mikuláš ako vecne a miestne príslušný orgán podľa § 52 písm. a) a § 55 ods. 1 zákona č. 372/1990 Zb. o priestupkoch v znení neskorších predpisov v spojení s § 28 ods. 1 zákona č. 71/1967 Zb. o správnom konaní v znení neskorších predpisov a § 46 a 47 zákona č. 71/1967 Zb. o správnom konaní v znení neskorších predpisov, vo veci účastníka konania v priestupkovom konaní vedenom na Okresnom úrade, odbore všeobecnej vnútornej správy v Liptovskom Mikuláši pod č. j.: A/2023/0876/Pt, rozhodol o žiadosti o odpustenie zmeškania lehoty na podanie odvolania, ktorú účastník konania doručil správnemu orgánu dňa 2. 3. 2023, takto:
Okresný úrad Liptovský Mikuláš, odbor všeobecnej vnútornej správy, Moyzesova ul. č. 3, 031 01 Liptovský Mikuláš, žiadosti Petra Zaťka, účastníka konania, zo dňa 2. 3. 2023, o odpustenie zmeškanej lehoty na podanie odvolania proti rozhodnutiu správneho orgánu č. j.: A/2023/0876/Pt zo dňa 5. 2. 2023
vyhovuje
a účastníkovi konania odpúšťa zmeškanú lehotu na podanie odvolania. Odvolanie zo dňa 2. 3. 2023 sa týmto považuje za úkon urobený v zákonnej lehote.
Odôvodnenie:
Okresný úrad, odbor všeobecnej vnútornej správy, Moyzesova ul. č. 23, Liptovský Mikuláš vydal dňa 5. 2. 2023 rozhodnutie č. j.: A/2023/0876/Pt, ktoré bolo účastníkovi konania Petrovi Zaťkovi doručené dňa 10. 2. 2023.
Lehota na podanie odvolania skončila dňa 25. 2. 2023.
Účastník konania podal odvolanie dňa 2. 3. 2023 a súčasne požiadal o odpustenie zmeškania lehoty na podanie odvolania s odôvodnením, že od 11. 2. 2023 do 28. 2. 2023 bol hospitalizovaný vo Fakultnej nemocnici v Martine. Túto skutočnosť preukázal lekárskou správou od ošetrujúceho lekára.
Správny orgán dôvod zmeškania lehoty posúdil ako závažný a vzhľadom na to, že účastník konania požiadal o odpustenie zmeškania lehoty do 15 dní odo dňa, kedy pominula príčina zmeškania a odo dňa, kedy mal byť úkon urobený, neuplynul jeden rok, rozhodol tak, že žiadosti účastníka konania vyhovuje.
Poučenie:
Podľa § 28 ods. 3 zákona č. 71/1967 Zb. o správnom konaní v zmysle neskorších predpisov sa proti tomuto rozhodnutiu nemožno odvolať.
Toto rozhodnutie nie je preskúmateľné súdom.
JUDr. Emil Marko, vedúci odboru všeobecnej vnútornej správy
Rozhodnutie dostanú:
–	Peter Zaťko, Komenského ul. č. 4303/101 Liptovský Mikuláš
–	spis JUDr. Emil Marko, vedúci odboru všeobecnej vnútornej správy
Poznámka
Pre podanie odvolania je zákonom stanovená lehota 15 dní.
Osobitné právne predpisy môžu ustanoviť pre podanie odvolania inú lehotu, spravidla kratšiu. V odôvodnených prípadoch (podľa § 28 ods. 1 správneho poriadku) môže správny orgán rozhodnúť o odpustení zmeškania lehoty zo závažných dôvodov, za predpokladu, že o to účastník konania požiada do 15 dní odo dňa, keď pominula príčina zmeškania a súčasne urobí zmeškaný úkon.
Žiadosti môže správny orgán priznať odkladný účinok. Zmeškanie lehoty nemožno odpustiť v prípade, ak odo dňa, kedy mal byť úkon urobený, uplynul jeden rok.
Proti rozhodnutiu o odpustení zmeškania lehoty sa nemožno odvolať (§ 28 ods. 3 správneho poriadku) a keďže ide o rozhodnutie procesné, nie je preskúmateľné súdom.